Bendrijos kompetencijos sistemoje teisės akto teisinio pagrindo parinkimas turi būti grindžiamas objektyviais kriterijais, kuriems gali būti taikoma teisminė kontrolė ir kuriems, be kita ko, priskirtinas teisės akto tikslas ir turinys.

Rėmimasis EB 308 straipsniu kaip teisiniu pagrindu pateisinamas tik tuomet, kai jokioje kitoje Sutarties nuostatoje nenumatomi reikiami Bendrijos institucijų įgaliojimai priimti atitinkamą teisės aktą. Be to, norint remtis šia nuostata reikalaujama, kad numatyti veiksmai būtų susiję su „bendrosios rinkos funkcionavimu“.

Be to, pirma, Reglamento Nr. 1968/2006 dėl Bendrijos finansinės paramos Tarptautiniam Airijos fondui (2007–2010 m.) tikslai atitinka siekiamus Bendrijos ekonominės ir socialinės sanglaudos politika, tai taip pat patvirtina šio reglamento antra konstatuojamoji dalis. Antra, Bendrijos finansinė parama Fondui, neatsižvelgiant į jos teisinį reglamentavimą, yra specialūs veiksmai, kurie, esant būtinybei jų imtis ne struktūrinių fondų srityje ir siekiant EB 158 straipsnyje numatytų tikslų, gali būti priimti pagal EB 159 straipsnio trečią pastraipą.

Vis dėlto nei bendradarbiavimo tarp Komisijos ir Fondo būdai, nei Bendrijos finansinės paramos sąlygos ir jos mokėjimo tvarka nesuteikia galimybės Bendrijai užkirsti kelią tam, kad Fondui naudojant šią paramą nebūtų imamasi veiksmų, kurie, nors ir atitinka susitarimo dėl Tarptautinio Airijos fondo tikslus, nepatenka į Bendrijos ekonominės ir socialinės sanglaudos politikos taikymo sritį arba bent jau nėra administruojami laikantis kriterijų, kuriuos taiko Bendrija vykdydama šią politiką. Bendrijos teisės aktų leidėjas Reglamento Nr. 1968/2006 šeštoje konstatuojamojoje dalyje galėjo teisėtai nurodyti, kad dalis pagal šį reglamentą finansuojamos veiklos nepatenka į Bendrijos ekonominės ir socialinės sanglaudos taikymo sritį.

Be to, EB 159 straipsnis taikomas tik savarankiškiems Bendrijos veiksmams, kurie administruojami pagal Bendrijos teisės aktus ir kurių turinys patenka į Bendrijos ekonominės ir socialinės sanglaudos politikos taikymo sritį. Taigi EB 159 straipsnio trečia pastraipa pati savaime nesuteikia Bendrijai reikiamos kompetencijos siekti Bendrijos ekonominės ir socialinės sanglaudos politikos tikslų teikiant finansinę paramą Reglamente Nr. 1968/2006 numatytomis sąlygomis.

Vis dėlto Reglamentu Nr. 1968/2006 siekiama skatinti dviejų valstybių narių įsteigtos tarptautinės organizacijos veiksmus, kurios tikslas stiprinti ekonominę ir socialinę sanglaudą. Be to, kaip matyti iš EB 2 straipsnio ir EB 3 straipsnio 1 dalies k punkto, ekonominės ir socialinės sanglaudos stiprinimas kitoje nei Sutarties XVII antraštinės dalies taikymo srityje yra Bendrijos tikslas. Be to, šio reglamento tikslas susijęs su bendrąja rinka, nes juo siekiama ekonominės dviejų valstybių narių teritorijų, kurių padėtis yra nepalanki, pažangos, o dėl to ir bendrosios rinkos veikimo pažangos.

Iš to, kas pasakyta, matyti, jog atsižvelgiant į tai, kad Reglamentu 1968/2006 siekiama EB 2 straipsnyje, EB 3 straipsnio 1 dalies k punkte ir Sutarties XVII antraštinėje dalyje numatytų tikslų, nors pati ši dalis nesuteikia Bendrijai kompetencijos jų siekti, Bendrijos teisės aktų leidėjas turėjo kartu remtis EB 159 straipsnio trečia pastraipa ir EB 308 straipsniu, laikydamasis juose numatytų teisės aktų priėmimo procedūrų, t. y. tiek EB 251 straipsnyje numatytos „bendro sprendimo“ procedūros, tiek vieningo balsavimo Taryboje procedūros.

(žr. 40, 42, 54, 58–59, 63–65, 67–69 punktus)